CELEX: C2005/093/61
Language: da
Date: 2005-04-16 00:00:00
Title: Sag T-34/05: Sag anlagt den 31. januar 2005 af Bayer CropScience AG, Makhteshim Agan Holding BV, Alfa Agricultural Supplies S.A. og Aragonesas Agro S.A. mod Kommissionen for De Europæiske Fællesskaber

16.4.2005   
            
            
               DA
            
            
               Den Europæiske Unions Tidende
            
            
               C 93/31
            
         Sag anlagt den 31. januar 2005 af Bayer CropScience AG, Makhteshim Agan Holding BV, Alfa Agricultural Supplies S.A. og Aragonesas Agro S.A. mod Kommissionen for De Europæiske Fællesskaber
   (Sag T-34/05)
   (2005/C 93/61)
   Processprog: engelsk
   Ved De Europæiske Fællesskabers Ret i Første Instans er der den 31. januar 2005 anlagt sag mod Kommissionen for De Europæiske Fællesskaber af Bayer CropScience AG, Monheim (Tyskland), Makhteshim Agan Holding BV, Amsterdam (Nederlandene), Alfa Agricultural Supplies S.A., Athen (Grækenland) og Aragonesas Agro S.A. Madrid (Spanien) ved advokaterne C. Mereu og K. van Maldegem.
   Sagsøgerne har nedlagt følgende påstande:
   
               —
            
            
               Det fastslås, at Kommissionen har tilsidesat sine fællesskabsretlige forpligtelser til at gennemgå de videnskabelige oplysninger, som sagsøgerne har forelagt med henblik på kontrol af endosulfan i medfør af direktiv 91/414/EØF, og ikke har overholdt procedurereglerne i forbindelse hermed.
            
         
               —
            
            
               Det pålægges Kommissionen at efterkomme sine fællesskabsretlige forpligtelser og imødekomme sagsøgernes anmodning om at gennemgå og tage stilling til alle oplysninger, som er forelagt med henblik på kontrol af endosulfan, og ved at overholde procedurereglerne, herunder give sagsøgerne ret til kontradiktion og en retfærdig sagsbehandling.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Ved skrivelse af 24. september 2004 anmodede sagsøgerne Kommissionen om at gennemgå de videnskabelige oplysninger, som de i medfør af direktiv 91/414/EØF (1) havde forelagt den vurderende myndighed med henblik på kontrol og godkendelse af endosulfan, som er det aktive stof i deres plantebeskyttelsesmiddel. Sagsøgerne anmodede også om at få adgang til at behandle de spørgsmål – som undersøgerne rejste i de sidste faser af gennemgangen uden nogen forudgående høring af sagsøgerne – og besvare dem. Ved skrivelse af 26. november 2004 svarede Kommissionen, at dens tjenestegrene forberedte et forslag om ikke at optage endosulfan i bilag I i direktiv 91/414. Dette vil indebære et forbud mod dette stof.
   Til støtte for deres sagsanlæg har sagsøgerne gjort gældende, at Kommissionen ved ikke at gennemgå alle relevante og seneste tekniske oplysninger, som de har forelagt, har tilsidesat artikel 95, stk. 3, EF og artikel 152, stk. 1, EF. De har ydermere gjort gældende, at Kommissionen ved ikke at imødekomme deres anmodning har tilsidesat princippet om god forvaltningsskik i artikel 211 EF, samt deres ret til kontradiktion, retten til retfærdig sagsbehandling, begrundelsespligten og ligebehandlingsprincippet.
   Endvidere har sagsøgerne anført, at Kommissionens undladelse af at gennemgå de af dem forelagte oplysninger hverken opfylder det tilsigtede formål med vurderingen af sikkerheden af plantebeskyttelsesmidler eller udgør det mindst indgribende middel til at opfylde dette formål, eftersom den efterfølgende beslutning om ikke at optage endosulfan i bilag I, vil indebære, at det må trækkes tilbage fra EU-markedet med uoprettelige forretningsmæssige konsekvenser for sagsøgerne. På denne baggrund mener sagsøgerne, at Kommissionen har tilsidesat proportionalitetsprincippet, princippet om beskyttelse af den berettigede forventning og retssikkerhedsprincippet. Endelig har sagsøgerne anført, at Kommissionen ved sin passivitet har tilsidesat deres ret til at drive forretning og krænket ejendomsretten.
   
      (1)  Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT L 230, s. 1).